title: Директива (ЕС) 2017/952 на Съвета от 29 май 2017 година за изменение на Директива (ЕС) 2016/1164 по отношение на несъответствията при хибридни образувания и инструменти, включващи трети държави

text:
               7.6.2017

               BG

               Официален вестник на Европейския съюз

               L 144/1

         ДИРЕКТИВА (ЕС) 2017/952 НА СЪВЕТА
   от 29 май 2017 година
   за изменение на Директива (ЕС) 2016/1164 по отношение на несъответствията при хибридни образувания и инструменти, включващи трети държави
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 115 от него,
   като взе предвид предложението на Европейската комисия,
   след предаване на проекта на законодателния акт на националните парламенти,
   като взе предвид становището на Европейския парламент (1),
   като взе предвид становището на Европейския икономически и социален комитет (2),
   в съответствие със специална законодателна процедура,
   като има предвид, че:

               (1)

               Наложително е да се възвърне доверието в справедливостта на данъчните системи и да се даде възможност на правителствата ефективно да упражняват своя данъчен суверенитет. Поради това Организацията за икономическо сътрудничество и развитие (ОИСР) публикува препоръки за конкретни действия в рамките на инициативата срещу свиването на данъчната основа и прехвърлянето на печалби.

               (2)

               Окончателните доклади относно 15-те действия на ОИСР срещу свиването на данъчната основа и прехвърлянето на печалби бяха оповестени публично на 5 октомври 2015 г. Тези резултати бяха приветствани от Съвета в заключенията му от 8 декември 2015 г. В заключенията на Съвета беше подчертана необходимостта от намиране на общи и същевременно гъвкави решения на равнището на Съюза, които да са съобразени със заключенията на ОИСР относно свиването на данъчната основа и прехвърлянето на печалби.

               (3)

               Вследствие на необходимостта от по-справедливо данъчно облагане и в отговор по-специално на заключенията на ОИСР относно свиването на данъчната основа и прехвърлянето на печалби, на 28 януари 2016 г. Комисията представи своя пакет от мерки за борба с избягването на данъци. Директива (ЕС) 2016/1164 на Съвета (3) относно правилата срещу избягването на данъци беше приета като част от пакета.

               (4)

               Директива (ЕС) 2016/1164 установява рамка за уреждане на несъответствията при хибридните образувания и инструменти.

               (5)

               Необходимо е да се установят правила, които неутрализират несъответствията при хибридни образувания и инструменти по възможно най-всеобхватен начин. Като взе предвид, че Директива (ЕС) 2016/1164 разглежда само несъответствия при хибридни образувания и инструменти, възникващи от взаимодействието между системите за корпоративно данъчно облагане на държавите членки, на 12 юли 2016 г. Съветът ECOFIN излезе с изявление, в което отправи искане към Комисията да представи до октомври 2016 г. предложение относно несъответствията при хибридни образувания и инструменти, включващи трети държави, с цел да се предвидят правила, които са съгласувани и също толкова ефикасни както правилата, препоръчани в доклада на ОИСР относно неутрализирането на последиците от механизмите за несъответствия при хибридни образувания и инструменти, действие 2 — Окончателен доклад за 2015 г. („Доклад на ОИСР по действие 2 от инициативата относно свиването на данъчната основа и прехвърлянето на печалби“) с оглед постигането на споразумение до края на същата година.

               (6)

               Директива (ЕС) 2016/1164 отчита наред с останалото, че е изключително важно да се продължи работата по други форми на несъответствия при хибридни образувания и инструменти, като например тези, включващи местата на стопанска дейност. С оглед на това е от съществено значение в тази директива да бъдат разгледани и несъответствията при хибридни места на стопанска дейност.

               (7)

               С цел да се осигури рамка, която е съгласувана и също толкова ефикасна като рамката за ОИСР по действие 2 относно свиването на данъчната основа и прехвърлянето на печалби, е важно в Директива (ЕС) 2016/1164 да бъдат включени правила за хибридните трансфери, за привнесените несъответствия и да се преодолеят всички последици от двойното приспадане, за да се предотврати възможността данъкоплатците да използват оставащите законодателни празноти.

               (8)

               Директива (ЕС) 2016/1164 съдържа правила относно несъответствията при хибридни образувания и инструменти между държави членки и поради тази причина следва също да включва правила относно несъответствията при хибридни образувания и инструменти, включващи трети държави, при които поне една от страните е данъкоплатец, подлежащ на облагане с корпоративен данък, или в случай на обратни несъответствия при хибридни образувания и инструменти — образувание в държава членка, както и правила относно привнесените несъответствия. Следователно правилата за несъответствията при хибридни образувания и инструменти и несъответствия при постоянното местопребиваване за данъчни цели следва да се прилагат за всички данъкоплатци, подлежащи на облагане с корпоративен данък в дадена държава членка, включително за местата на стопанска дейност или за договорености, които се третират като места на стопанска дейност на образуванията, които са местни лица в трети държави. Правилата за обратни несъответствия при хибридни образувания и инструменти следва да се прилагат за всички образувания, които се третират като прозрачни за целите на данъчното облагане на държава членка.

               (9)

               Правилата относно несъответствията при хибридни образувания и инструменти следва да обхващат ситуации на несъответствия, които произтичат от двойни приспадания, от противоречия в квалификацията на финансови инструменти, плащания и образувания или от разпределението на плащанията. Тъй като несъответствията при хибридни образувания и инструменти могат да доведат до двойно приспадане или до приспадане без включване, е необходимо да бъдат определени правила, съгласно които съответната държава членка или отказва приспадането на плащането, разходите или загубите, или изисква данъкоплатецът да включи плащането в облагаемия си доход, когато е целесъобразно. Тези правила обаче се прилагат само за плащания, подлежащи на приспадане, и не следва да засягат общите характеристики на дадена данъчна система, независимо от това дали е класическа или система на приспадане.

               (10)

               Несъответствията при хибридни места на стопанска дейност възникват, когато разликите между правилата за разпределение на доходите и разходите в юрисдикцията на мястото на стопанска дейност и юрисдикцията, на която данъкоплатецът е местно лице за данъчни цели, между отделните части на едно и също образувание, пораждат несъответствие в данъчните резултати и включват случаите, когато възниква несъответствие поради факта, че дадено място на стопанска дейност не се признава за данъчни цели съгласно правото на юрисдикцията на клона. Тези несъответствия могат да доведат до двойно приспадане или приспадане без включване, поради което следва да бъдат премахнати. В случай на непризнато за данъчни цели място на стопанска дейност държавата членка, в която данъкоплатецът е местно лице, следва да включи доходите, които иначе се причисляват към мястото на стопанска дейност.

               (11)

               Всички корекции, които се изисква да бъдат направени съгласно настоящата директива, по принцип не следва да засягат разпределянето между юрисдикциите на правата за данъчно облагане, които са определени по силата на спогодба за избягване на двойното данъчно облагане.

               (12)

               С цел да се гарантира пропорционалност е необходимо да се разглеждат само случаите, при които съществува значителен риск от избягване на данъчно облагане чрез използването на несъответствия при хибридни образувания и инструменти. Поради това е целесъобразно да бъдат обхванати несъответствия при хибридни образувания и инструменти, които възникват между главното управление и мястото на стопанска дейност или между две или повече места на стопанска дейност на едно и също образувание, хибридни споразумения между данъкоплатеца и неговите свързани предприятия, между свързани предприятия, както и несъответствия при хибридни образувания и инструменти, произтичащи от структурирана договореност с участието на данъкоплатец.

               (13)

               Несъответствия, които по-специално са резултат от хибридния характер на образуванията, следва да бъдат третирани само ако едно от свързаните предприятия има, като минимум, ефективен контрол върху останалите свързани предприятия. Следователно в тези случаи следва да се изисква свързано предприятие да държи в данъкоплатеца или в друго свързано предприятие или те да държат в свързаното предприятие участие чрез правото на глас, собствеността върху капитала или чрез правото да получи печалба от 50 % или повече. Собствеността или правата на лицата, които действат съвместно, следва да бъдат сумирани за целите на прилагането на това изискване.

               (14)

               За да се установи достатъчно всеобхватно определение на „свързано предприятие“ за целите на правилата относно несъответствията при хибридни образувания и инструменти, това определение следва да включва, наред с другото, и образувание, което е част от същата консолидирана група за целите на счетоводното отчитане, предприятие, в което данъкоплатецът има значително влияние в управлението, и обратно, предприятие, което има значително влияние в управлението на данъкоплатеца.

               (15)

               Необходимо е да се уредят четири категории несъответствия при хибридните образувания и инструменти: първо, несъответствия при хибридни образувания и инструменти, възникващи от плащания по финансов инструмент; второ, несъответствия при хибридни образувания и инструменти вследствие на разлики в разпределението на плащанията, извършени към хибридно образувание или място на стопанска дейност, включително в резултат от плащания към непризнато за данъчни цели място на стопанска дейност; трето, несъответствия при хибридни образувания и инструменти в резултат на плащания, извършени от хибридно образувание към неговия собственик, или условни плащания между главното управление и мястото на стопанска дейност или между две или повече места на стопанска дейност; на последно място, последици от двойно приспадане в резултат на плащания, направени от хибридно образувание или място на стопанска дейност.

               (16)

               По отношение на плащанията по финансов инструмент, несъответствието при хибридни образувания и инструменти може да възникне, когато последиците от приспадането без включване се дължат на разликите в квалификацията на инструмента или плащанията по него. Ако характерът на плащането отговаря на условията за облекчение за избягване на двойното данъчно облагане съгласно правото на юрисдикция на получателя, например освобождаване от данък, намаляване на данъчната ставка или всеки кредит или възстановяване на данъци, плащането следва да се третира като пораждащо несъответствие при хибридни образувания и инструменти до размера на оставащата сума, обложена с по-нисък данък. Плащане по финансов инструмент обаче не следва да се третира като пораждащо несъответствие при хибридни образувания и инструменти, ако данъчното облекчение, предоставено в юрисдикцията на получателя, се дължи единствено на данъчния статут на получателя или на факта, че инструментът се подчинява на условията на специален режим.

               (17)

               За да се избегнат нежелани резултати при взаимодействието между правилото за хибриден финансов инструмент и изискванията за капацитет за поемане на загуби, наложени на банките, и без да се засягат правилата за държавна помощ, държавите членки следва да могат да изключат от обхвата на настоящата директива вътрешногрупови инструменти, които са eмитирани с единствената цел за спазване на изискванията за капацитет за поемане на загуби на емитента, а не за целите на избягване на данъка.

               (18)

               По отношение на плащанията, извършени към хибридно образувание или място на стопанска дейност, несъответствие при хибридни образувания и инструменти може да възникне, когато последиците от приспадането без включване се дължат на разликите в правилата, уреждащи разпределението на това плащане между хибридното образувание и неговия собственик в случай на плащане, извършено към хибридно образувание или между главното управление и мястото на стопанска дейност, или между две или повече места на стопанска дейност в случай на условно плащане към място на стопанска дейност. Определението за несъответствие при хибридни образувания и инструменти следва да се прилага само ако несъответствието се дължи на разликите в правилата, уреждащи разпределението на плащанията съгласно правото на двете юрисдикции, и плащането не следва да поражда несъответствие при хибридни образувания и инструменти, което би възникнало във всички случаи поради статута на освобождаване от данъчно облагане на получателя съгласно правото на всяка юрисдикция на получателя.

               (19)

               Определението за несъответствие при хибридни образувания и инструменти също така следва да включва последиците от приспадане без включване, които се дължат на плащания, извършени към непризнато за данъчни цели място на стопанска дейност. Непризнато за данъчни цели място на стопанска дейност е всяка договореност, която се третира като пораждаща място на стопанска дейност съгласно правото на юрисдикцията на главното управление, но която не се третира като място на стопанска дейност съгласно правото на другата юрисдикция. Правилото за несъответствията при хибридни образувания и инструменти обаче не следва да се прилага, когато несъответствието би възникнало във всички случаи поради статута на освобождаване от данъчно облагане на получателя съгласно правото на всяка юрисдикция на получателя.

               (20)

               По отношение на плащания, извършени от хибридно образувание към неговия собственик, или условни плащания между главното управление и мястото на стопанска дейност, или между две или повече места на стопанска дейност, несъответствие при хибридни образувания и инструменти може да възникне, когато последиците от приспадането без включване произтичат от факта, че плащането или условното плащане не се признава в юрисдикцията на получателя. В този случай, когато несъответствието е последица от неразпределението на плащането или условното плащане, юрисдикцията на получателя е юрисдикцията, в която плащането (или условното плащане) се третира като получено съгласно правото на юрисдикцията на платеца. Както и при останалите хибридни образувания и несъответствия при клоновете, които водят до приспадане без включване, несъответствие при хибридни образувания и инструменти не следва да възниква, когато получателят е освободен от данъчно облагане съгласно правото на юрисдикцията на получателя. По отношение на тази категория несъответствия при хибридни образувания и инструменти обаче, несъответствието ще възникне само доколкото юрисдикцията на платеца позволява приспадането по отношение на плащането или условното плащане да бъде прихванато срещу сума, която не е двойно включен доход. Ако юрисдикцията на платеца позволява приспадането да бъде пренесено за следващ данъчен период, тогава изискването да се извърши коригиране в съответствие с настоящата директива може да бъде отложено дотогава, докато приспадането бъде действително прихванато срещу доход, който не е двойно включен доход в юрисдикцията на платеца.

               (21)

               Определението за несъответствия при хибридни образувания и инструменти следва да включва и последиците от двойното приспадане, независимо дали то възниква вследствие на плащания, разходи, които не се третират като плащания съгласно местното право, или вследствие на загуби от амортизация. Както и при условните плащания и плащанията, извършени от хибридно образувание, които не се признават за данъчни цели от получателя, несъответствие при хибридни образувания и инструменти следва да възникне обаче единствено доколкото юрисдикцията на платеца позволява приспадането да бъде прихванато срещу сума, която не е двойно включен доход. Това означава, че ако юрисдикцията на платеца позволява приспадането да бъде пренесено за следващ данъчен период, изискването да се извърши коригиране в съответствие с настоящата директива може да бъде отложено докато приспадането бъде действително прихванато срещу доход, който не е двойно включен доход в юрисдикцията на платеца.

               (22)

               Разликите в данъчните резултати, които се дължат единствено на разлики в стойността, предназначена за плащане, включително чрез прилагане на трансферно ценообразуване, не следва да попадат в обхвата на несъответствието при хибридни образувания и инструменти. Освен това, тъй като юрисдикциите използват различни данъчни периоди и имат различни правила за признаване на момента, в който позиции на доходите или разходите са получени или направени, тези различия във времето по принцип не следва да бъдат третирани като пораждащи несъответствия в данъчните резултати. Въпреки това подлежащо на приспадане плащане по финансов инструмент, за което не може основателно да се очаква да бъде включено в доходите в рамките на разумен срок, следва да бъде третирано като пораждащо несъответствие при хибридни образувания и инструменти, ако последиците от приспадането без включване се дължат на различията в квалификацията на финансовия инструмент или плащанията по него. Следва да се счита, че несъответствие може да възникне, ако плащане, извършено по финансов инструмент, не е включено в дохода в рамките на разумен срок. Това плащане следва да се третира като включено в дохода в рамките на разумен срок, ако е включено от получателя в срок от 12 месеца, считано от края на данъчния период на платеца, или както е определено въз основа на принципа за сделка между несвързани лица. Държавите членки могат да изискат плащането да се включи в рамките на определен срок, за да се избегне възникването на несъответствие и да се осигури данъчен контрол.

               (23)

               Хибридните трансфери могат да доведат до разлика в данъчното третиране, ако в резултат на договореност за прехвърлянето на финансов инструмент базовата възвръщаемост на този инструмент е третирана като получена от повече от една от страните по договореността. В тези случаи плащането по хибриден трансфер може да доведе до приспадане за платеца, когато се третира като възвръщаемост на базисния инструмент от получателя. Тази разлика в данъчното третиране може да доведе до приспадане без включване или до генериране на излишък на данъчен кредит за данъка, удържан при източника. Поради това тези несъответствия следва да бъдат отстранени. В случая на приспадане без включване следва да се прилагат същите правила както за неутрализиране на несъответствията при хибриден финансов инструмент. В случай на хибридни трансфери, които са структурирани по начин, който да води до излишък на данъчни кредити, засегнатите държави членки следва да възпрепятстват платеца да използва кредитния излишък за получаването на данъчно предимство, включително чрез прилагането на общото правило за борба с избягването на данъци в съответствие с член 6 от Директива (ЕС) 2016/1164.

               (24)

               Необходимо е да се предвиди правило, което да позволи на държавите членки да преодолеят различията при транспонирането и изпълнението на настоящата директива, водещи до несъответствие при хибридни образувания и инструменти независимо от факта, че държавите членки действат в съответствие с настоящата директива. Ако възникне такава ситуация и предвиденото в настоящата директива първично правило не се прилага, следва да се прилага вторично правило. Въпреки това, както първичните, така и вторичните правила, се прилагат само за несъответствия при хибридни образувания и инструменти, определени в настоящата директива, и не следва да засягат общите характеристики на данъчната система на държавата членка.

               (25)

               Привнесените несъответствия изместват ефекта на несъответствията при хибридни образувания и инструменти между страни в трети държави към юрисдикцията на държава членка чрез използването на нехибриден инструмент, като по този начин се намалява ефективността на правилата, които неутрализират несъответствията при хибридни образувания и инструменти. Плащане, което подлежи на приспадане в държава членка, може де бъде използвано за финансиране на разход, включващ несъответствие при хибридни образувания и инструменти. За да се противодейства на такива привнесени несъответствия, е важно да се включат правила, които не позволяват приспадането на плащане, ако съответстващите доходи от това плащане са прихванати, пряко или непряко, срещу приспадане, което възниква поради несъответствие при хибридни образувания и инструменти, което води до двойно приспадане или до приспадане без включване между трети държави.

               (26)

               Несъответствие при двойно установяване може да доведе до двойно приспадане, ако плащане, извършвано от данъкоплатец с двойно установяване, се приспада съгласно правото и на двете юрисдикции, на които данъкоплатецът е местно лице. Тъй като несъответствията при двойно установяване могат да доведат до двойно приспадане, те следва да попадат в обхвата на настоящата директива. Държава членка следва да откаже дублираното приспадане, произтичащо по отношение на дружества с двойно установяване, доколкото това плащане е прихванато срещу сумата, която не се третира като доход съгласно правото на другата юрисдикция.

               (27)

               Целта на настоящата директива е да се повиши устойчивостта на вътрешния пазар като цяло по отношение на несъответствията при хибридни образувания и инструменти. Това не може да бъде постигнато в достатъчна степен от държавите членки, когато действат поотделно, като се има предвид, че националните системи за корпоративно данъчно облагане се различават значително и независимите действия от страна на държавите членки единствено възпроизвеждат съществуващата фрагментираност на вътрешния пазар при прякото данъчно облагане. Така те дават възможност неефективността и изкривяванията да продължат да съществуват при взаимодействието на отделните национални мерки. Би се стигнало до липса на координация. Тази цел може да бъде по-добре постигната на равнището на Съюза поради трансграничния характер на несъответствията при хибридни образувания и инструменти и необходимостта да бъдат намерени работещи решения за вътрешния пазар като цяло. Следователно Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигане на тази цел. Като определя необходимото ниво на защита за вътрешния пазар, настоящата директива се стреми да постигне единствено съществената степен на координация в рамките на Съюза, необходима за постигането на заложените в нея цели.

               (28)

               При прилагането на настоящата директива държавите членки следва да използват приложимите обяснения и примерите в доклада на ОИСР по действие 2 относно свиването на данъчната основа и прехвърлянето на печалби като източник за онагледяване или тълкуване, доколкото те съответстват на разпоредбите на настоящата директива и на правото на Съюза.

               (29)

               Правилата за несъответствията при хибридни образувания и инструменти в член 9, параграфи 1 и 2 се прилагат само доколкото ситуацията с участието на данъкоплатец поражда несъответствие. Несъответствие не следва да възниква, когато договореността подлежи на корекция по член 9, параграф 5 или член 9а, и съответно договорености, които подлежат на корекция съгласно тези части на настоящата директива, не следва да бъде предмет на допълнителни корекции по силата на правилата за несъответствията при хибридни образувания и инструменти.

               (30)

               Когато разпоредбите на друга директива, като разпоредбите на Директива 2011/96/ЕС на Съвета (4), водят до неутрализиране на несъответствието в данъчните резултати, не следва да се прилагат правилата за несъответствията при хибридни образувания и инструменти, предвидени в настоящата директива.

               (31)

               Комисията следва да направи оценка на изпълнението на настоящата директива пет години след влизането ѝ в сила и да представи доклад на Съвета. Държавите членки следва да съобщят на Комисията цялата информация, необходима за тази оценка.

               (32)

               Поради това Директива (ЕС) 2016/1164 следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Директива (ЕС) 2016/1164 се изменя, както следва:

               1)

               Член 1 се заменя със следното:
               „Член 1
               Обхват
               1.   Настоящата директива се прилага за всички данъкоплатци, които подлежат на облагане с корпоративен данък в една или няколко държави членки, включително за местата на стопанска дейност в една или няколко държави членки на образувания, които са местни лица за данъчни цели на трета държава.
               2.   Член 9а се прилага и за всички образувания, които се третират от държава членка като прозрачни за целите на данъчното облагане.“

               2)

               Член 2 се изменя, както следва:

                           а)

                           в точка 4 последната алинея се заменя със следното:
                           „За целите на членове 9 и 9а:

                                       а)

                                       когато несъответствието възниква съгласно точка 9, първа алинея, буква б), в), г), д) или ж) от настоящия член или когато се изисква корекция съгласно член 9, параграф 3 или член 9а, определението за свързано предприятие се изменя така, че изискването за 25 % се заменя с изискване за 50 %;

                                       б)

                                       лице, което действа заедно с друго лице по отношение на правата на глас или собствеността върху капитала на образувание, се третира като държащо участие във всички права на глас или собственост върху капитала на това образувание, които се държат от другото лице;

                                       в)

                                       свързано предприятие означава също образувание, което е част от същата консолидирана група за целите на финансовото отчитане като данъкоплатеца, предприятие, в което данъкоплатецът има значително влияние в управлението, или предприятие, което има значително влияние в управлението на данъкоплатеца.“;

                           б)

                           точка 9 се заменя със следното:

                                       „9)

                                       „несъответствие при хибридни образувания и инструменти“ означава ситуация, включваща данъкоплатец, или по отношение на член 9, параграф 3 образувание, при което:

                                                   а)

                                                   плащане по финансов инструмент води до приспадане без включване и:

                                                               i)

                                                               такова плащане не е включено в дохода в рамките на разумен срок; и

                                                               ii)

                                                               несъответствието се дължи на разликите в квалификацията на инструмента или плащанията по него.

                                                         За целите на първата алинея плащане по финансов инструмент се третира като включено в дохода в рамките на разумен срок, когато:

                                                               i)

                                                               плащането е включено от юрисдикцията на получателя в данъчния период, който започва в срок от 12 месеца, считано от края на данъчния период на платеца; или

                                                               ii)

                                                               разумно е да се очаква, че плащането ще бъде включено от юрисдикцията на получателя в бъдещ данъчен период и условията на плащането са такива, каквито се очаква да бъдат договорени между независими предприятия;

                                                   б)

                                                   плащане към хибридно образувание води до приспадане без включване и несъответствието е резултат от разликите при разпределението на плащанията, направени към хибридното образувание съгласно правото на юрисдикцията, в която хибридното образувание е установено или регистрирано, и юрисдикцията на всяко лице, което има участие в това хибридно образувание;

                                                   в)

                                                   плащане към образувание с едно или повече места на стопанска дейност води до приспадане без включване и несъответствието е резултат от разликите в разпределението на плащанията между главното управление и мястото на стопанска дейност или между две или повече места на стопанска дейност на едно и също образувание съгласно правото на юрисдикциите, в които образуванието осъществява дейност;

                                                   г)

                                                   плащане води до приспадане без включване в резултат на плащане към непризнато за данъчни цели място на стопанска дейност;

                                                   д)

                                                   плащане от хибридно образувание води до приспадане без включване и несъответствието е резултат от факта, че плащането не се признава за данъчни цели съгласно правото на юрисдикцията на получателя;

                                                   е)

                                                   условно плащане между главното управление и мястото на стопанска дейност или между две или повече места на стопанска дейност води до приспадане без включване и несъответствието е резултат от факта, че плащането не се признава за данъчни цели съгласно правото на юрисдикцията на получателя; или

                                                   ж)

                                                   се стига до резултат двойно приспадане.

                                             За целите на настоящата точка 9:

                                                   а)

                                                   плащане, представляващо базовата възвръщаемост на прехвърлен финансов инструмент, не води до несъответствие при хибридни образувания и инструменти по първа алинея, буква а), когато то е извършено от финансов трейдър по пазарен хибриден трансфер, при условие че юрисдикцията на платеца изисква финансовият трейдър да включи като доход всички суми, получени във връзка с прехвърления финансов инструмент;

                                                   б)

                                                   несъответствие при хибридни образувания и инструменти възниква съгласно първа алинея, буква д), е) или ж) единствено доколкото юрисдикцията на платеца позволява приспадането да бъде прихванато срещу сума, която не е двойно включен доход;

                                                   в)

                                                   несъответствие не се третира като несъответствие при хибридни образувания и инструменти, освен ако то не възникне между свързани предприятия, между данъкоплатеца и свързано предприятие, между главното управление и мястото на стопанска дейност, между две или повече места на стопанска дейност на едно и също образувание или в рамките на структурирана договореност.

                                             За целите на настоящата точка 9 и членове 9, 9a и 9б:

                                                   а)

                                                   „несъответствие“ означава двойно приспадане или приспадане без включване;

                                                   б)

                                                   „двойно приспадане“ означава приспадане на едно и също плащане, разход или загуба в юрисдикцията, от която произлиза плащането, в която е направен разходът или е натрупана загубата (юрисдикция на платеца), и в друга юрисдикция (юрисдикция на инвеститора). В случай на плащане от хибридно образувание или място на стопанска дейност юрисдикцията на платеца е юрисдикцията, в която е установено или се намира хибридното образувание или мястото на стопанска дейност;

                                                   в)

                                                   „приспадане без включване“ означава приспадането на плащане (или условно плащане между главното управление и мястото на стопанска дейност или между две или повече места на стопанска дейност) във всяка юрисдикция, в която плащането (или условното плащане) се третира като направено (юрисдикция на платеца), без да има съответното включване за данъчни цели на същото плащане (или условното плащане) в юрисдикцията на получателя. Юрисдикцията на получателя е всяка юрисдикция, в която плащането (или условното плащане) е получено или се третира като получено съгласно правото на всяка друга юрисдикция;

                                                   г)

                                                   „приспадане“ означава сумата, която се третира като подлежаща на приспадане от облагаемия доход съгласно правото на юрисдикцията на платеца или на инвеститора. Понятието „подлежащ на приспадане“ се тълкува в този смисъл;

                                                   д)

                                                   „включване“ означава сумата, която се отчита в облагаемия доход съгласно правото на юрисдикцията на получателя. Плащане по финансов инструмент не се третира като включено дотолкова, доколкото плащането отговаря на условията за данъчно облекчение единствено поради начина, по който това плащане се квалифицира съгласно правото на юрисдикцията на получателя. Понятието „включено“ се тълкува в този смисъл;

                                                   е)

                                                   „данъчно облекчение“ означава освобождаване от данък, намаляване на данъчната ставка или всякакъв данъчен кредит или възстановяване (различен от кредит за данъците, удържани при източника);

                                                   ж)

                                                   „двойно включен доход“ означава всяка позиция на дохода, която е включена съгласно правото на двете юрисдикции, където е възникнало несъответствието;

                                                   з)

                                                   „лице“ означава физическо лице или образувание;

                                                   и)

                                                   „хибридно образувание“ означава всяко образувание или договореност, която се счита за подлежащо на данъчно облагане образувание съгласно правото на една юрисдикция и чиито доходи или разходи се третират като доходи или разходи на едно или повече други лица съгласно правото на друга юрисдикция;

                                                   й)

                                                   „финансов инструмент“ означава всеки инструмент, доколкото той води до възвръщаемост на финансирането или на собствения капитал, които се облагат съгласно правилата за данъчно облагане на дългови инструменти, капиталови инструменти или деривати в съответствие с правото на юрисдикцията на получателя или на платеца, и включва хибриден трансфер;

                                                   к)

                                                   „финансов трейдър“ е лице или образувание, което извършва стопанска дейност по редовна покупка и продажба на финансови инструменти за собствена сметка с цел получаване на печалба;

                                                   л)

                                                   „хибриден трансфер“ означава всякаква договореност за прехвърляне на финансов инструмент, когато базовата възвръщаемост на прехвърления финансов инструмент се третира за данъчни цели като получена едновременно от повече от една от страните по тази договореност;

                                                   м)

                                                   „пазарен хибриден трансфер“ означава всеки трансфер, сключен от финансов трейдър в хода на обичайната стопанска дейност, а не като част от структурирана договореност;

                                                   н)

                                                   „непризнато за данъчни цели място на стопанска дейност“ означава всяка договореност, която се третира като пораждаща място на стопанска дейност съгласно правото на юрисдикцията на главното управление и която не се третира като пораждаща място на стопанска дейност съгласно правото на другата юрисдикция.“

                           в)

                           добавят се следните точки:

                                       „10)

                                       „консолидирана група за целите на финансовата отчетност“ означава група, състояща се от всички образувания, които са изцяло включени в консолидираните финансови отчети, изготвени в съответствие с Международните стандарти за финансово отчитане или националната система за финансово отчитане на държава членка;

                                       11)

                                       „структурирана договореност“ означава договореност, включваща несъответствие при хибридни образувания и инструменти, когато несъответствието е калкулирано в условията на договореността, или договореност, която има за цел да доведе до несъответствие при хибридни образувания и инструменти, освен ако от данъкоплатеца или от свързаното предприятие не би могло разумно да се очаква да са запознати с несъответствието при хибридни образувания и инструменти и те не са се възползвали от данъчното предимство, произтичащо от несъответствието при хибридни образувания и инструменти.“

               3)

               Член 4 се изменя, както следва:

                           а)

                           в параграф 5, буква а) подточка ii) се заменя със следното:

                                       „ii)

                                       всички активи и пасиви са оценени по същата методология както в консолидираните финансови отчети, изготвени в съответствие с Международните стандарти за финансово отчитане или националната система за финансово отчитане на държава членка;“;

                           б)

                           параграф 8 се заменя със следното:
                           „8.   За целите на параграфи 1—7 данъкоплатецът може да получи правото да използва консолидирани финансови отчети, изготвени в съответствие със счетоводни стандарти, различни от Международните стандарти за финансово отчитане или националната система за финансово отчитане на дадена държава членка.“

               4)

               член 9 се заменя със следното:
               „Член 9
               Несъответствия при хибридни образувания и инструменти
               1.   Доколкото дадено несъответствие при хибридни образувания и инструменти води до двойно приспадане:

                           а)

                           приспадането се отказва в държавата членка, която е юрисдикцията на инвеститора; и

                           б)

                           ако приспадането не е отказано в юрисдикцията на инвеститора, то се отказва в държавата членка, която е юрисдикцията на платеца.

                     Въпреки това всяко такова приспадане отговаря на изискванията за прихващане срещу двойно включен доход, независимо дали възниква в настоящия или в следващ данъчен период.
               2.   Доколкото дадено несъответствие при хибридни образувания и инструменти води до приспадане без включване:

                           а)

                           приспадането се отказва в държавата членка, която е юрисдикцията на платеца; и

                           б)

                           ако приспадането не е отказано в юрисдикцията на платеца, размерът на плащането, което иначе би довело до несъответствие, се включва в дохода държавата членка, която е юрисдикцията на получателя.

                     3.   Държава членка отказва приспадане за всяко плащане от страна на данъкоплатеца, доколкото това плащане пряко или непряко финансира подлежащ на приспадане разход, водещ до несъответствие при хибридни образувания и инструменти чрез сделка или поредица от сделки между свързани предприятия или поети като част от структурирана договореност, освен доколкото една от юрисдикциите, които имат отношение към сделката или поредицата от сделки, е направила еквивалентна корекция по отношение на такова несъответствие при хибридни образувания и инструменти.
               4.   Държава членка може да изключи от обхвата на:

                           а)

                           параграф 2, буква б) от настоящия член несъответствията при хибридни образувания и инструменти, определени в член 2, параграф 9, първа алинея, букви б), в), г) или е);

                           б)

                           параграф 2, букви а) и б) от настоящия член несъответствията при хибридни образувания и инструменти, произтичащи от плащане на лихва по финансов инструмент към свързано предприятие, когато:

                                       i)

                                       финансовият инструмент съдържа компоненти за конвертиране, преструктуриране или обезценяване;

                                       ii)

                                       финансовият инструмент е емитиран с единствената цел да се спазят изискванията за капацитет за поемане на загуби, приложими за банковия сектор, и финансовият инструмент е признат за такъв в изискванията за капацитет за поемане на загуби на данъкоплатеца;

                                       iii)

                                       финансовият инструмент е емитиран:

                                                   —

                                                   във връзка с финансови инструменти, които съдържат компоненти за конвертиране, преструктуриране или обезценяване, на равнището на предприятието майка;

                                                   —

                                                   на необходимото равнище за спазване на приложимите изисквания за капацитет за поемане на загуби;

                                                   —

                                                   не като част от структурирана договореност; и

                                       iv)

                                       общото нетно приспадане за консолидираната група по договореността не превишава сумата, на която би се равнявало, ако данъкоплатецът е емитирал такъв финансов инструмент директно на пазара.

                                 Буква б) се прилага до 31 декември 2022 г.

                     5.   Доколкото несъответствие при хибридни образувания и инструменти включва доход на непризнато за данъчни цели място на стопанска дейност, който не подлежи на данъчно облагане в държавата членка, в която данъкоплатецът е местно лице за данъчни цели, тази държава членка изисква данъкоплатецът да включи дохода, който иначе се причислява към непризнатото за данъчни цели място на стопанска дейност. Тази разпоредба се прилага, ако от държавата членка не се изисква да освобождава дохода от данъчно облагане по силата на спогодба за избягване на двойното данъчно облагане, сключена от държавата членка с трета държава.
               6.   Доколкото даден хибриден трансфер има за цел да доведе до намаляване на данъка, удържан при източника, във връзка с плащане, получено от прехвърлянето на финансов инструмент на повече от една от участващите страни, държавата членка на данъкоплатеца ограничава ползата от това намаляване пропорционално на нетния облагаем доход по отношение на това плащане.“

               5)

               Вмъкват се следните членове:
               „Член 9а
               Обратни несъответствия при хибридни образувания и инструменти
               1.   Когато едно или повече свързани нерезидентни образувания, които общо държат пряко или косвено 50 или повече процента от правото на глас, дяловия капитал или правото върху дяла от печалбата на учредено или установено в държава членка хибридно образувание, се намират в юрисдикция или юрисдикции, които третират хибридното образувание като данъчно задължено лице, хибридното образувание се счита за местно лице на тази държава членка и се облага с данък върху дохода му дотолкова, доколкото този доход не е обложен с друг данък съгласно правото на държавата членка или на друга юрисдикция.
               2.   Параграф 1 не се прилага за колективна инвестиционна схема. За целите на настоящия член „колективна инвестиционна схема“ означава инвестиционен фонд или схема с множество собственици, която притежава диверсифициран портфейл от ценни книжа и е предмет на нормативна уредба в защита на инвеститорите в държавата, в която е установена.
               Член 9б
               Несъответствия при постоянното местопребиваване за данъчни цели
               Доколкото приспадане за плащане, разходи или загуби на данъкоплатец, който е местно лице за данъчни цели в две или повече юрисдикции, се приспада от облагаемата основа и в двете юрисдикции, държавата членка на данъкоплатеца отказва приспадането, доколкото другата юрисдикция позволява дублираното приспадане да бъде прихванато срещу доход, който не е двойно включен доход. Ако и двете юрисдикции са държави членки, държавата членка, в която данъкоплатецът не се счита за местно лице според данъчната спогодба между двете засегнати държави членки, отказва приспадането.“

               6)

               В член 10, параграф 1 се добавя следната алинея:
               „Чрез дерогация от първа алинея до 1 януари 2022 г. Комисията прави оценка на прилагането на членове 9 и 9б, и по-специално на последиците от изключението, установено в член 9, параграф 4, буква б), и представя на Съвета доклад за това.“

               7)

               В член 11 се вмъква следният параграф:
               „5а.   Чрез дерогация от параграф 1 държавите членки приемат и публикуват до 31 декември 2019 г. законовите, подзаконовите и административните разпоредби, необходими, за да се съобразят с член 9. Те незабавно съобщават на Комисията текста на тези разпоредби.
               Те прилагат тези разпоредби от 1 януари 2020 г.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.“

         Член 2
   1.   Държавите членки приемат и публикуват до 31 декември 2019 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от 1 януари 2020 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   3.   Чрез дерогация от параграф 1 държавите членки приемат и публикуват до 31 декември 2021 г., законовите, подзаконовите и административните разпоредби, необходими, за да се съобразят с член 9а от Директива (ЕС) 2016/1164. Те незабавно съобщават на Комисията текста на тези разпоредби.
   Те прилагат тези разпоредби от 1 януари 2022 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.

   Член 4
   Адресати на настоящата директива са държавите членки.

      Съставено в Брюксел на 29 май 2017 година.

            За Съвета

            Председател

         C. CARDONA

      (1)  Становище от 27 април 2017 г. (все още непубликувано в Официален вестник).

      (2)  Становище от 14 декември 2016 г. (все още непубликувано в Официален вестник).

      (3)  Директива (ЕС) 2016/1164 на Съвета от 12 юли 2016 г. за установяване на правила срещу практиките за избягване на данъци, които пряко засягат функционирането на вътрешния пазар (ОВ L 193, 19.7.2016 г., стр. 1).

      (4)  Директива 2011/96/ЕС на Съвета от 30 ноември 2011 г. относно общата система за данъчно облагане на дружества майки и дъщерни дружества от различни държави-членки (ОВ L 345, 29.12.2011 г., стр. 8).


title: Директива 2013/23/ЕC на Съвета от 13 май 2013 година за адаптиране на някои директиви в областта на финансовите услуги поради присъединяването на Република Хърватия

text:
               10.6.2013

               BG

               Официален вестник на Европейския съюз

               L 158/362

         ДИРЕКТИВА 2013/23/ЕC НА СЪВЕТА
   от 13 май 2013 година
   за адаптиране на някои директиви в областта на финансовите услуги поради присъединяването на Република Хърватия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Договора за присъединяване на Хърватия, и по-специално член 3, параграф 4 от него,
   като взе предвид Акта за присъединяване на Хърватия, и по-специално член 50 от него,
   като взе предвид предложението на Европейската комисия,
   като има предвид, че:

               (1)

               Съгласно член 50 от Акта за присъединяване на Хърватия, когато актове на институциите, приети преди присъединяването, изискват адаптация, дължаща се на присъединяването, и необходимите адаптации не са предвидени в посочения Акт за присъединяване или в неговите приложения, Съветът, с квалифицирано мнозинство, по предложение на Комисията приема необходимите за целта актове, ако първоначалният акт не е приет от Комисията.

               (2)

               В Заключителния акт на конференцията, на която бе съставен и приет Договорът за присъединяване на Хърватия, бе посочено, че високодоговарящите се страни са постигнали политическо споразумение относно определен брой наложени от присъединяването адаптации на актове, приети от институциите, и приканват Съвета и Комисията да приемат тези адаптации преди присъединяването, допълнени и актуализирани, където е необходимо, за да бъде отчетено развитието на правото на Съюза.

               (3)

               Директиви 73/239/ЕИО (1), 2002/83/ЕО (2), 2005/68/ЕО (3) и 2009/138/ЕО (4) следва да бъдат съответно изменени,

         ПРИЕ НАСТОЯЩАТА ДИРЕКТИВА:
   Член 1
   Директиви 73/239/ЕИО, 2002/83/ЕО, 2005/68/ЕО и 2009/138/ЕО се изменят съгласно предвиденото в приложението към настоящата директива.
   Член 2
   1.   Държавите членки приемат и публикуват най-късно до датата на присъединяване на Хърватия към Съюза законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от датата на присъединяване на Хърватия към Съюза.
   Когато държавите членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът за това позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 3
   Настоящата директива влиза в сила, при условие че Договорът за присъединяване на Хърватия влезе в сила, от датата на влизането му в сила.
   Член 4
   Адресати на настоящата директива са държавите членки.

      Съставено в Брюксел на 13 май 2013 година.

            За Съвета

            Председател

         S. COVENEY

      (1)  Първа директива 73/239/ЕИО на Съвета от 24 юли 1973 г. относно координирането на законовите, подзаконовите и административните разпоредби относно достъпа до и упражняването на пряка застрахователна дейност, различна от животозастраховане (ОВ L 228, 16.8.1973 г., стр. 3).

      (2)  Директива 2002/83/ЕО на Европейския парламент и на Съвета от 5 ноември 2002 г. относно животозастраховането (ОВ L 345, 19.12.2002 г., стр. 1).

      (3)  Директива 2005/68/ЕО на Европейския парламент и на Съвета от 16 ноември 2005 година относно презастраховането (ОВ L 323, 9.12.2005 г., стр. 1).

      (4)  Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (ОВ L 335, 17.12.2009 г., стр. 1).

      ПРИЛОЖЕНИЕ

                  1.

                  В член 8, параграф 1, буква а) от Директива 73/239/ЕИО се добавя следното:

                              „—

                              за Република Хърватия: „dioničko društvo“, „društvo za uzajamno osiguranje“.“

                  2.

                  Директива 2002/83/ЕО се изменя, както следва:

                              а)

                              в член 6, параграф 1, буква а) след вписването за Република Франция се вмъква следното:

                                          „—

                                          за Република Хърватия: „dioničko društvo“, „društvo za uzajamno osiguranje“,“;

                              б)

                              в член 18, параграф 3 след петото тире се вмъква следното:

                                          „—

                                          1 юли 2013 г. за предприятия, оторизирани в Хърватия, и“.

                  3.

                  В приложение I към Директива 2005/68/ЕО след вписването за Република Франция се вмъква следното:

                              „—

                              в случая на Република Хърватия: „dioničko društvo“,“.

                  4.

                  Директива 2009/138/ЕО се изменя, както следва:

                              а)

                              в член 73 параграф 5, първа алинея се вмъква следната буква:

                                          „да)

                                          1 юли 2013 г. — за предприятия, получили лиценз в Хърватия;“;

                              б)

                              приложение III се изменя, както следва:

                                          i)

                                          в точка А се вмъква следната точка:

                                                      „(10a)

                                                      в случая на Република Хърватия: „dioničko društvo“, „društvo za uzajamno osiguranje“;“

                                          ii)

                                          в точка Б се вмъква следната точка:

                                                      „(10a)

                                                      в случая на Република Хърватия: „dioničko društvo“, „društvo za uzajamno osiguranje“;“

                                          iii)

                                          в точка В се вмъква следната точка:

                                                      „(10a)

                                                      в случая на Република Хърватия: „dioničko društvo“;“.


title: Директива 2011/32/ЕС на Комисията от 8 март 2011 година за изменение на Директива 91/414/ЕИО на Съвета с оглед включването на изоксабен като активно вещество и за изменение на Решение 2008/934/ЕО на Комисията  Текст от значение за ЕИП

text:
               9.3.2011

               BG

               Официален вестник на Европейския съюз

               L 62/19

         ДИРЕКТИВА 2011/32/ЕС НА КОМИСИЯТА
   от 8 март 2011 година
   за изменение на Директива 91/414/ЕИО на Съвета с оглед включването на изоксабен като активно вещество и за изменение на Решение 2008/934/ЕО на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
   като има предвид, че:

               (1)

               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на възможното им включване в приложение I към Директива 91/414/ЕИО. Посоченият списък включваше изоксабен.

               (2)

               В съответствие с член 11д от Регламент (ЕО) № 1490/2002 нотификаторът оттегли подкрепата си за включването на посоченото активно вещество в приложение I към Директива 91/414/ЕИО в срок от два месеца от получаването на проектодоклада за оценка. В резултат на това беше прието Решение 2008/934/ЕО на Комисията от 5 декември 2008 г. относно невключването на някои активни вещества в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи тези вещества (4), отнасящо се до невключването на изоксабен.

               (3)

               В съответствие с член 6, параграф 2 от Директива 91/414/ЕИО лицето, първоначално предоставило информация (наричано по-долу „заявителят“), е подало ново заявление, с което отправя искане да бъде приложена ускорената процедура, предвидена в членове 14—19 от Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5).

               (4)

               Заявлението бе подадено до Швеция, която беше определена за докладваща държава-членка по силата на Регламент (ЕО) № 1490/2002. Установеният срок за ускорената процедура беше спазен. Спецификацията на активното вещество и подкрепените видове употреба са идентични с онези, които са били предмет на Решение 2008/934/ЕО. Посоченото заявление отговаря и на останалите съществени и процедурни изисквания на член 15 от Регламент (ЕО) № 33/2008.

               (5)

               Швеция подложи на оценка подадените от заявителя допълнителни данни и подготви допълнителен доклад. На 20 ноември 2009 г. тя предостави този доклад на Европейския орган за безопасност на храните (наричан по-долу „органът“) и на Комисията. Органът сведе допълнителния доклад до знанието на другите държави-членки и на заявителя за предоставяне на становища и препрати получените становища на Комисията. В съответствие с член 20, параграф 1 от Регламент (ЕО) № 33/2008 и по искане на Комисията, на 27 август 2010 г. органът представи на Комисията заключението си относно изоксабен (6). Проектодокладът за оценка, допълнителният доклад и заключението на органа бяха разгледани от държавите-членки и от Комисията в рамките на Постоянния комитет по хранителната верига и здравето на животните и бяха окончателно приети на 28 януари 2011 г. под формата на доклад на Комисията за преглед на изоксабен.

               (6)

               От направените различни проучвания е видно, че може да се очаква продуктите за растителна защита, съдържащи изоксабен, да отговорят по принцип на изискванията, установени в член 5, параграф 1, букви а) и б) от Директива 91/414/ЕИО, по-специално по отношение на видовете употреба, които са били разгледани и подробно изложени в доклада за преглед на Комисията. Поради това е целесъобразно изоксабен да бъде включен в приложение I, за да се гарантира, че във всички държави-членки разрешенията за продукти за растителна защита, съдържащи това активно вещество, могат да се издават в съответствие с разпоредбите на посочената директива.

               (7)

               Без да се засяга това заключение, е целесъобразно да бъде получена допълнителна информация по някои конкретни въпроси. В член 6, параграф 1 от Директива 91/414/ЕИО се предвижда, че включването на дадено вещество в приложение I може да бъде обвързано с определени условия. Поради това е целесъобразно да се изиска от заявителя да предостави информация в потвърждение на спецификацията на произведения за търговски цели технически материал, наличието на примеси, остатъчните вещества в ротационните култури и потенциалния риск за водните организми.

               (8)

               Следва да се предостави разумен срок преди дадено активно вещество да бъде включено в приложение I, за да се позволи на държавите-членки и на заинтересованите страни да се подготвят за произтичащите от това включване нови изисквания.

               (9)

               Без да се засягат задълженията, определени с Директива 91/414/ЕИО като последица от включването на дадено активно вещество в приложение I, на държавите-членки следва да се предостави срок от шест месеца след включването, през който те да преразгледат съществуващите разрешения за продукти за растителна защита, които съдържат изоксабен, за да се гарантира, че изискванията, определени с Директива 91/414/ЕИО, по-специално в член 13 от нея и съответните условия, посочени в приложение I, са изпълнени. Държавите-членки следва да изменят, заменят или отнемат, по целесъобразност, съществуващите разрешения в съответствие с разпоредбите на Директива 91/414/ЕИО. Чрез дерогация от горепосочения срок следва да се предвиди по-дълъг срок за представянето и оценката на пълната документация по приложение III за всеки предвиден вид употреба на всеки продукт за растителна защита в съответствие с единните принципи, установени в Директива 91/414/ЕИО.

               (10)

               Натрупаният опит от предишни включвания в приложение I към Директива 91/414/ЕИО на активни вещества, които са били обект на оценка в рамките на Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (7), показа, че е възможно да възникнат трудности при тълкуването на задълженията на притежателите на съществуващи разрешения във връзка с достъпа до данни. Поради това, за да се избегнат допълнителни затруднения, е необходимо да се уточнят задълженията на държавите-членки, особено задължението да се проверява дали притежателят на разрешение може да докаже достъп до досие, което отговаря на изискванията на приложение II към посочената директива. От това уточнение обаче не произтичат нови задължения за държавите-членки или за притежателите на разрешения в сравнение с приетите до настоящия момент директиви за изменение на приложение I.

               (11)

               Поради това е целесъобразно Директива 91/414/ЕИО да бъде съответно изменена.

               (12)

               С Решение 2008/934/ЕО се предвижда невключването на изоксабен и отнемането на разрешенията за продукти за растителна защита, които съдържат това вещество, до 31 декември 2011 г. Необходимо е да бъде заличен редът относно изоксабен в приложението към посоченото решение.

               (13)

               Поради това е целесъобразно Решение 2008/934/ЕО да бъде съответно изменено.

               (14)

               Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 91/414/ЕИО се изменя, както е посочено в приложението към настоящата директива.
   Член 2
   Редът относно изоксабен в приложението към Решение 2008/934/ЕО се заличава.
   Член 3
   Държавите-членки приемат и публикуват не по-късно от 30 ноември 2011 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
   Те прилагат тези разпоредби, считано от 1 декември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при тяхното официално публикуване. Условията и редът на позоваване се определят от държавите-членки.
   Член 4
   1.   При необходимост, до 30 ноември 2011 г. държавите-членки изменят или отнемат в съответствие с Директива 91/414/ЕИО съществуващите разрешения за продукти за растителна защита, съдържащи изоксабен като активно вещество.
   До тази дата те проверяват по-специално дали условията от приложение I към посочената директива по отношение на изоксабен са изпълнени, с изключение на условията, определени в част Б от вписването за това активно вещество, както и дали притежателят на разрешение разполага с документация, която отговаря на изискванията на приложение II към посочената директива в съответствие с условията на член 13 от нея, или дали има достъп до такава документация.
   2.   Чрез дерогация от разпоредбите на параграф 1 за всеки разрешен продукт за растителна защита, който съдържа изоксабен като единствено активно вещество или като едно от няколко активни вещества, всички от които са изброени в приложение I към Директива 91/414/ЕИО, държавите-членки най-късно до 31 май 2011 г. извършват повторна оценка на продукта съгласно единните принципи, предвидени в приложение VI към Директива 91/414/ЕИО, въз основа на документация, отговаряща на изискванията на приложение III към посочената директива, и като вземат предвид част Б от вписването в приложение I към посочената директива, което се отнася до изоксабен. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
   След като това бъде извършено, държавите-членки:

               а)

               за продукт, съдържащ изоксабен като единствено активно вещество, при необходимост изменят или отнемат разрешението до 31 май 2015 г. най-късно; или

               б)

               за продукт, съдържащ изоксабен като едно от няколко активни вещества, при необходимост изменят или отнемат разрешението до 31 май 2015 г. или до датата, определена за това изменение или отнемане в съответната(ите) директива(и), с която(ито) съответното(ите) вещество(а) е(са) добавено(и) в приложение I към Директива 91/414/ЕИО, в зависимост от това коя от двете дати е по-късна.

         Член 5
   Настоящата директива влиза в сила на 1 юни 2011 г.
   Член 6
   Адресати на настоящата директива са държавите-членки.

      Съставено в Брюксел на 8 март 2011 година.

            За Комисията

            Председател

         José Manuel BARROSO

      (1)  ОВ L 230, 19.8.1991 г., стр. 1.

      (2)  ОВ L 55, 29.2.2000 г., стр. 25.

      (3)  ОВ L 224, 21.8.2002 г., стр. 23.

      (4)  ОВ L 333, 11.12.2008 г., стр. 11.

      (5)  ОВ L 15, 18.1.2008 г., стр. 5.

      (6)  Европейски орган за безопасност на храните;. Заключение относно партньорската проверка на оценката на риска от пестициди за активното вещество изоксабен. EFSA Journal (бюлетин на ЕОБХ) 2010;8(9):1714. [83 стр.] doi:10.2903/j.efsa.2010.1714. Публикувано онлайн на адрес: www.efsa.europa.eu/efsajournal.htm

      (7)  ОВ L 366, 15.12.1992 г., стр. 10.

      ПРИЛОЖЕНИЕ
      Следното вписване се добавя в края на таблицата в приложение I към Директива 91/414/ЕИО:

                     Номер

                     Популярно наименование, идентификационни номера

                     Наименование по IUPAC

                     Чистота (1)

                     Влизане в сила

                     Изтичане срока на включването

                     Специални разпоредби

                     „341

                     Изоксабен
                     CAS №: 82558-50-7
                     CIPAC №: 701

                     N-[3-(1-етил-1-метилпропил)-1,2-оксазол-5-ил]-2,6-диметоксибензамид

                     ≥ 910 g/kg
                     Толуен: ≥ 3g/kg

                     1 юни 2011 г.

                     31 май 2021 г.

                     ЧАСТ A
                     Може да бъде разрешена единствено употребата му като хербицид.
                     ЧАСТ Б
                     За прилагането на единните принципи, предвидени в приложение VI, се отчитат заключенията на доклада за преглед на изоксабен, и по-специално допълнения I и II към него, във вида, в който са окончателно приети от Постоянния комитет по хранителната верига и здравето на животните на 28 януари 2011 г.
                     При тази цялостна оценка държавите-членки обръщат специално внимание на риска за водните организми, риска за нецелевите земни растения и потенциалното просмукване на метаболити в подземните води.
                     Когато е целесъобразно, условията за употреба включват мерки за намаляване на риска.
                     Съответните държави-членки изискват предоставянето на информация в потвърждение на:

                                 а)

                                 спецификациите на произведения за търговски цели технически материал;

                                 б)

                                 значимостта на примесите;

                                 в)

                                 остатъците в ротационни култури;

                                 г)

                                 потенциалния риск за водните организми.

                           Съответните държави-членки гарантират, че заявителят подава до Комисията информацията, посочена в букви а) и б), в срок от шест месеца от датата на влизане в сила на директивата за включване, и информацията, посочена в букви в) и г) до 31 май 2013 г.“

         (1)  Допълнителни данни за идентичността и спецификацията на активните вещества са посочени в доклада за прегледа.


title: Директива на Комисията от 1 юли 1982 година относно адаптиране към техническия прогрес на Директива 76/765/ЕИО на Съвета относно сближаването на законодателствата на държавите-членки относно алкохоломерите и алкохолохидромерите

text:
               13/ 06

               BG

               Официален вестник на Европейския съюз

               68

         31982L0624

               L 252/8

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      ДИРЕКТИВА НА КОМИСИЯТА

   от 1 юли 1982 година
   относно адаптиране към техническия прогрес на Директива 76/765/ЕИО на Съвета относно сближаването на законодателствата на държавите-членки относно алкохоломерите и алкохолохидромерите
   (82/624/ЕИО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност,
   като взе предвид Директива 71/316/ЕИО на Съвета от 26 юли 1971 г. относно сближаването на законодателствата на държавите-членки, отнасящи се до общите разпоредби за измерителните уреди и за методите за метрологичен контрол (1), последно изменена с Акта за присъединяване на Гърция, и по-специално член 17 от нея,
   като има предвид, че след приемането на Директива 76/765/ЕИО (2) бяха създадени нови техники в областта на термометрите, използвани за определяне на алкохолното съдържание; като има предвид, че тази директива трябва да бъде съответно изменена;
   като има предвид, че мерките, предвидени в настоящата директива, съответстват на становището на Комисията за адаптиране към техническия прогрес на директивите за премахване на техническите бариери в търговията с измервателни уреди,
   ПРИЕ НАСТОЯЩАТА ДИРЕКТИВА:
   Член 1
   Текстът от раздел 9 от приложението към Директива 76/765/ЕИО се заменя с настоящото, съгласно приложението към настоящата директива.
   Член 2
   Държавите-членки въвеждат в действие законовите, подзаконовите и административните разпоредби, необходими, за да се съобразят с настоящата директива на 1 май 1983 г. Те незабавно уведомяват Комисията за това.
   Член 3
   Адресати на настоящата директива са държавите-членки.

      Съставено в Брюксел на 1 юли 1982 година.

            За Комисията

         Karl-Heinz NARJES

            Член на Комисията

      (1)  ОВ L 202, 6.9.1971 г., стр. 1.

      (2)  ОВ L 262, 27.9.1976 г., стр. 143.
   ПРИЛОЖЕНИЕ
   9.   ТЕРМОМЕТРИ, ИЗПОЛЗВАНИ ЗА ОПРЕДЕЛЯНЕ НА АЛКОХОЛНОТО СЪДЪРЖАНИЕ
   9.1.   Термометри, вградени в уредите за определяне на алкохолното съдържание
   Ако уредът, използван за определяне на алкохолното съдържание, принадлежи към клас II или III, в него може да бъде вграден стъклен живачен термометър.
   9.1.1.   Термометърът трябва да е градуиран до 0,1 или 0,2 или 0,5 °C; върху скалата не е нужно да има отметка за 0 °C.
   9.1.2.   Минималната широчина на делението трябва да бъде:

               0,8 мм за термометри, градуирани до 0,1 и 0,2 °C;

               1,0 мм за термометри, градуирани до 0,5 °C.

         9.1.3.   Дебелината на линиите не трябва да бъде по-голяма от една пета от широчината на делението.
   9.1.4.   Максимално допустимата грешка, положителна или отрицателна, трябва да бъде:

               0,10 °C, ако термометърът е градуиран до 0,1 °C;

               0,20 °C, ако термометърът е градуиран до 0,2 или 0,5 °C.

         9.1.5.   По време на ЕИО началната проверка, грешката на вградения термометър трябва да се определи най-малко в три точки от скалата.
   9.2.   Термометри, които не са вградени в уредите за определяне на алкохолното съдържание
   9.2.1.   Ако уредът, използван за определяне на алкохолното съдържание, принадлежи към клас I, той трябва да използва:

               —

               или метално-съпротивителен термометър, даващ възможност за определяне на температурата на водно-алкохолната смес с максимално допустима грешка ± 0,10 °C,

               —

               или стъклен живачен термометър, градуиран до 0,1 или 0,5 °C.

         Живачните термометри трябва да имат отметка в 0 °C, минималното разстояние между деленията трябва да бъде 0,8 мм, а дебелината на линиите не трябва да превишава една пета от широчината на делението.
   Максималната допустима грешка, положителна или отрицателна, трябва да бъде равна на един интервал от скалата.
   Ако уредът, използван за определяне на алкохолното съдържание, принадлежи към клас II или III, той трябва да използва стъклен живачен термометър.
   9.2.2.1.   Термометърът трябва да бъде градуиран до 0,1 или 0,2 или 0,5 °C. Той трябва да има отметка в 0 °C.
   9.2.2.2.   Минималната широчина на делението трябва да бъде:

               0,8 мм за термометри, градуирани до 0,1 или 0,2 °C;

               1,0 мм за термометри, градуирани до 0,5 °C.

         9.2.2.3.   Дебелината на линиите не трябва да бъде по-голяма от една пета от широчината на делението.
   9.2.2.4.   Максимално допустимата грешка трябва да бъде:

               ± 0,10 °C, ако термометърът е градуиран до 0,1 °C;

               ± 0,20 °C, ако термометърът е градуиран до 0,2 или 0,5 °C.


title: Директива 2013/18/ЕС на Съвета от 13 май 2013 година за адаптиране на Директива 2009/28/ЕО на Европейския парламент и на Съвета за насърчаване използването на енергия от възобновяеми източници поради присъединяването на Република Хърватия

text:
               10.6.2013

               BG

               Официален вестник на Европейския съюз

               L 158/230

         ДИРЕКТИВА 2013/18/ЕС НА СЪВЕТА
   от 13 май 2013 година
   за адаптиране на Директива 2009/28/ЕО на Европейския парламент и на Съвета за насърчаване използването на енергия от възобновяеми източници поради присъединяването на Република Хърватия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Договора за присъединяване на Хърватия, и по-специално член 3, параграф 4 от него,
   като взе предвид Акта за присъединяване на Хърватия, и по-специално член 50 от него,
   като взе предвид предложението на Европейската комисия,
   като има предвид, че:

               (1)

               Съгласно член 50 от Акта за присъединяване на Хърватия, когато актове на институциите, приети преди присъединяването, изискват адаптация, дължаща се на присъединяването, и необходимите адаптации не са предвидени в посочения акт за присъединяване или в неговите приложения, Съветът, с квалифицирано мнозинство, по предложение на Комисията приема необходимите за целта актове, ако първоначалният акт не е приет от Комисията.

               (2)

               В Заключителния акт на конференцията, на която бе съставен и приет Договорът за присъединяване на Хърватия, бе посочено, че високодоговарящите се страни са постигнали политическо споразумение относно определен брой наложени от присъединяването адаптации на актове, приети от институциите, и приканват Съвета и Комисията да приемат тези адаптации преди присъединяването, допълнени и актуализирани, където е необходимо, за да бъде отчетено развитието на правото на Съюза.

               (3)

               Поради това Директива 2009/28/ЕО на Европейския парламент и на Съвета (1) следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   В приложение I, част А от Директива 2009/28/ЕО, в таблицата след вписването за Франция се вмъква следното:

                  „Хърватия

                  12,6 %

                  20 %“

   Член 2
   1.   Държавите членки приемат и публикуват най-късно до датата на присъединяване на Хърватия към Съюза законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от датата на присъединяване на Хърватия към Съюза.
   Когато държавите членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът за това позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.
   Член 3
   Настоящата директива влиза в сила, при условие че Договорът за присъединяване на Хърватия влезе в сила, от датата на влизането му в сила.
   Член 4
   Адресати на настоящата директива са държавите членки.

      Съставено в Брюксел на 13 май 2013 година.

            За Съвета

            Председател

         S. COVENEY

      (1)  ОВ L 140, 5.6.2009 г., стр. 16.


title: Директива 2000/21/ЕО на Комисията от 25 април 2000 година относно списъка на законодателството на Общността, посочен в петото тире на член 13, параграф 1 от Директива 67/548/ЕИО на Съветатекст от значение за ЕИП.

text:
Важна правна забележка

|

32000L0021

Официален вестник n° L 103 , 28/04/2000 стр. 0070 - 0071 специално чешко издание глава 13 том 25 стр. 120  - 122 специално испанско издание глава 13 том 25 стр. 120  - 122 специално унгарско издание глава 13 том 25 стр. 120  - 122 специално литвийско издание глава 13 том 25 стр. 120  - 122 LV.ES глава 13 том 25 стр. 120  - 122 MT.ES глава 13 том 25 стр. 120  - 122 PL.ES глава 13 том 25 стр. 120  - 122 SK.ES глава 13 том 25 стр. 120  - 122 специално словенско издание глава 13 том 25 стр. 120  - 122

		20000425Директива 2000/21/ЕО на Комисиятаот 25 април 2000 годинаотносно списъка на законодателството на Общността, посочен в петото тире на член 13, параграф 1 от Директива 67/548/ЕИО на Съвета(текст от значение за ЕИП)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 67/548/ЕИО на Съвета от 27 юни 1967 г. за сближаване на законовите, подзаконовите и административните разпоредби относно класификацията, опаковането и етикетирането на опасни вещества [1], последно изменена с Директива 1999/33/ЕО на Европейския парламент и на Съвета [2], и по-специално член 13, параграф 1 от нея,като има предвид, че:(1) Член 13, параграф 1 от Директива 67/548/ЕИО изключва определени вещества от разпоредбите на членове 7, 8, 14 и 15 от цитираната директива, които се отнасят до нотифицирането. По-конкретно, петото тире от член 13, параграф 1 изключва веществата, които са за изключителна употреба в други категории продукти, за които съществуват общностни процедури за нотификация и одобряване, и за които изискванията за представяне на данни са равностойни на тези, установени в Директива 67/548/ЕИО. Следователно, от Комисията се изисква да изработи списък на тези части от законодателството на Общността, които съдържат такива процедури за нотификация и одобряване. Списъкът се преглежда периодично, и при необходимост, се променя.(2) Директива 91/414/ЕИО на Съвета от 15 юли 1991 г. относно пускането на продукти за растителна защита на пазара [3], последно изменена от Директива 1999/80/ЕО на Комисията [4], предвижда включване на активни вещества в приложение I към нея като предпоставка за даване на разрешение за съответните продукти преди пускането им на пазара. Директива 93/90/ЕИО на Комисията от 29 октомври 1993 г. относно списъка от вещества, посочени в член 13, параграф 1, пето тире от Директива 67/548/ЕИО на Съвета [5] обхваща само активните вещества, които следва да бъдат включени в приложение I към Директива 91/414/ЕИО, която се отнася до пускането на пазара. Активните вещества, които следва да бъдат разрешени за други цели, включително научно-изследователски и развойни, съгласно член 22 от Директива 91/414/ЕИО, следва също така да се включат, с цел процедурите по разрешаване на такива вещества да се ограничат само до обхвата на Директива 91/414/ЕИО.(3) Веществата, които се използват изключително като активни съставки на биоцидните продукти, съгласно Директива 98/8/ЕО на Европейския парламент и на Съвета от 16 февруари 1998 г. относно пускането на биоцидни продукти на пазара [6], попадат в обхвата на петото тире от член 13, параграф 1 от Директива 67/548/ЕИО и поради това следва да бъдат изключени, дори във връзка с научно-изследователски и развойни цели, за да се ограничат процедурите за разрешаване на такива вещества само до обхвата на Директива 98/8/ЕО.(4) Директива 93/90/ЕИО следва да бъде отменена.(5) Разпоредбите на настоящата директива са в съответствие със становището на Комитета по адаптиране към техническия прогрес на директивите за премахване на техническите пречки при търговията с опасни вещества и препарати,ПРИЕ НАСТОЯЩАТА ДИРЕКТИВА:Член 1Списъкът на законодателство на Общността относно категории продукти, за които съществуват процедури на Общността за нотификация и одобряване, и за които изискванията за представяне на данни за категориите вещества, определени в списъка са равностойни на тези, установени в Директива 67/548/ЕИО, се съдържа в приложението към настоящата директива.Член 2Директива 93/90/ЕИО се отменя.Член 31. Държавите-членки приемат и публикуват преди 1 април 2001 г. разпоредбите, необходими, за да се съобразят с настоящата директива и незабавно информират Комисията за това.2. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.Член 4Адресати на настоящата директива са държавите-членки.Съставено в Брюксел на 25 април 2000 година.За КомисиятаMargot WallströmЧлен на Комисията[1] ОВ 196, 16.8.1967 г., стр. 1.[2] ОВ L 199, 30.7.1999 г., стр. 57.[3] ОВ L 230, 19.8.1991 г., стр. 1.[4] ОВ L 210, 10.8.1999 г., стр. 13.[5] ОВ L 277, 10.11.1993 г., стр. 33.[6] ОВ L 123, 24.4.1998 г., стр. 1.--------------------------------------------------20000425ПРИЛОЖЕНИЕЗаконодателство на Общността относно категории вещества, за които съществуват процедури на Общността за нотификация и одобряване, и за които изискванията за представяне на данни за определените категории вещества са равностойни на установените в членове 7, 8, 14 и 15 от Директива 67/548/ЕИО1. Директива 91/414/ЕИО на Съвета от 15 юли 1991 г. относно пускането на продукти за растителна защита на пазара.2. Директива 98/8/ЕО на Европейския парламент и на Съвета от 16 февруари 1998 г. относно пускането на биоцидни продукти на пазара.За вещества за изключителна употреба като активни съставки на продукти за растителна защита и/или биоцидни продукти.--------------------------------------------------


title: Директива 2003/117/ЕО на Съвета от 5 декември 2003 година за изменение на Директиви 92/79/ЕИО и 92/80/ЕИО за даване право на Френската република да продължи прилагането на по-ниски ставки на акцизите за тютюневите продукти, които са пуснати за консумация в Корсика

text:
Важна правна забележка

|

32003L0117

Официален вестник n° L 333 , 20/12/2003 стр. 0049 - 0050 специално чешко издание глава 3 том 41 стр. 430  - 431 специално испанско издание глава 3 том 41 стр. 430  - 431 специално унгарско издание глава 3 том 41 стр. 430  - 431 специално литвийско издание глава 3 том 41 стр. 430  - 431 LV.ES глава 3 том 41 стр. 430  - 431 MT.ES глава 3 том 41 стр. 430  - 431 PL.ES глава 3 том 41 стр. 430  - 431 SK.ES глава 3 том 41 стр. 430  - 431 специално словенско издание глава 3 том 41 стр. 430  - 431

		20031205Директива 2003/117/ЕО на Съветаот 5 декември 2003 годиназа изменение на Директиви 92/79/ЕИО и 92/80/ЕИО за даване право на Френската република да продължи прилагането на по-ниски ставки на акцизите за тютюневите продукти, които са пуснати за консумация в КорсикаКОМИСИЯТА НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 93 от него,като взе предвид предложението на Комисията,като взе предвид становището на Европейския парламент [1],като взе предвид становището на Икономическия и социален комитет [2],след консултиране с Комитета на регионите,като има предвид, че:(1) Чрез разпоредбите на Директива 92/79/ЕИО на Съвета от 19 октомври 1992 г. за уеднаквяването на данъците за цигари [3] и Директива 92/80/ЕИО на Съвета от 19 октомври 1992 г. за уеднаквяване на данъците за произведен тютюн, различен от цигари [4], на Франция е било разрешено да продължи прилагането до 31 декември 2002 г. на същите ставки за цигари и тютюневи продукти, продавани в Корсика, като тези в сила от 31 декември 1997 г.(2) Като се вземе под внимание това, че е било необходимо повече време, за да се уеднаквят данъците, които се прилагат за произведените в Корсика тютюни, с данъците, които се прилагат на основната територия, Франция е поискала по-специално, в меморандум от 26 юли 2000 г., пледиращ за признаването на специалния статут на Корсика като остров в рамките на Европейския съюз ("За признаване на специфичността на Корсика като остров в Европейския съюз"), предоставяне на правомощия за продължаване до 31 декември 2009 г. на прилагането на някои правила, свързани с данъците, които представляват дерогация от изискванията на Общността относно данъчното облагане на тютюневите продукти.(3) Икономическата дейност, която е свързана с произведените тютюни, помага да се поддържа икономическото и социалното равновесие в Корсика. Това е така, защото тази дейност осигурява прехраната на 350 търговци на дребно, които наемат на работа приблизително същия брой работници на надница. Доста голяма част от тези търговци на дребно се намират в разпръснати населени планински области, където те предоставят услуги в околностите и по този начин косвено допринасят за задържането на населението от преместване на други места.(4) Незабавното и пълното уеднаквяване с правилата за облагане на тютюна на основната територия на Франция би потиснало икономическата дейност, свързана с произведения тютюн, която понастоящем осигурява посочените по-горе работни места.(5) Следователно, за да се предотврати нарушаването на икономическото и социалното равновесие на острова, е важно и оправдано да се предостави дерогация, считано от 1 януари 2003 г. до 31 декември 2009 г., по силата на която Франция може да прилага ставка на акциз, която е по-ниска от националната ставка, за цигарите и другите произведени тютюни, които са пуснати за консумация в Корсика.(6) До края на периода, за който е в сила тази дерогация, правилата за облагане на произведените тютюни, които са пуснати за консумация в Корсика, трябва да са напълно уеднаквени с правилата на основната територия на Франция. Въпреки това трябва да се избягва твърде рязка промяна и следователно трябва да има междинно намаляване на акциза за цигари, който понастоящем се налага в Корсика.(7) За да се избегне нарушаване на гладкото функциониране на вътрешния пазар, обемът цигари, който е приемлив за тази дерогация, се ограничава до годишна квота от 1200 тона.(8) Директиви 92/79/ЕИО и 92/80/ЕИО следва да бъдат съответно изменени,ПРИЕ НАСТОЯЩАТА ДИРЕКТИВА:Член 1Член 3, параграф 4 от Директива 92/79/ЕИО се заменя със следното:"4. Чрез дерогация от член 2, от 1 януари 2003 г. до 31 декември 2009 г. Френската република може да продължи да прилага намалена ставка на акциза за цигари, които са пуснати за консумация в Корсика. Тази ставка се прилага само за годишна квота от 1200 тона.От 1 януари 2003 г. до 31 декември 2007 г. намалената ставка трябва да е равна най-малко на 35 % от цената на цигарите в ценовата категория, която е най-търсена в Корсика.От 1 януари 2008 г. до 31 декември 2009 г. намалената ставка трябва да е равна най-малко на 44 % от цената на цигарите в ценовата категория, която е най-търсена в Корсика."Член 2Член 3, параграф 4 от Директива 92/80/ЕИО се заменя със следното:"4. Чрез дерогация от член 3, параграф 1, от 1 януари 2003 г. до 31 декември 2009 г. Френската република може да продължи да прилага намалена ставка на акциза за произведените тютюни, различни от цигарите, които са пуснати за консумация в Корсика. Намалената ставка е:а) за цигари и пурети, най-малко 10 % от цената на дребно с включени всички данъци, които се налагат в Корсика;б) за фино нарязан тютюн, предназначен за свиване на цигари, най-малко 25 % от цената на дребно с включени всички данъци, които се налагат в Корсика;в) за други тютюни за пушене, най-малко 22 % от цената на дребно с включени всички данъци, които се налагат в Корсика."Член 3Държавите-членки приемат законовите, подзаконовите и административните разпоредби, необходими, за да се съобразят с настоящата директива, преди 1 януари 2004 г. Те незабавно уведомяват Комисията за това.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.Член 4Настоящата директива влиза в сила на деня на публикуването ѝ в Официален вестник на Европейския съюз.Член 5Адресати на настоящата директива са държавите-членки.Съставено в Брюксел на 5 декември 2003 година.За СъветаПредседателP. Lunardi[1] Становище от 21 октомври 2003 г. (все още непубликувано в Официален вестник).[2] ОВ С 243, 30.9.2003 г., стр. 49.[3] ОВ L 316, 31.10.1992 г., стр. 8; Директива, последно изменена с Директива 2002/10/ЕО (ОВ L 46, 16.2.2002 г., стр. 26).[4] ОВ L 316, 31.10.1992 г., стр. 10: Директива, последно изменена с Директива 2002/10/ЕО.--------------------------------------------------